Filmová a televízna fakulta Vysokej školy múzických umení v Bratislave

Filmová a televízna fakulta Vysokej školy múzických umení (FTF VŠMU) je jedna z fakúlt Vysokej školy múzických umení v Bratislave. Je najmladšou fakultou školy – bola založená rozhodnutím federálnej vlády v roku 1990. Fakulta je najvyššou výchovno-vzdelávacou inštitúciou, ktorá poskytuje komplexné vzdelanie v oblasti filmu, televízie a audiovizuálnych umení. Fakulta sídli v budove na Svoradovej ulici.

Vznik fakulty 
Koncom 80. rokov 20. storočia bolo dôsledkom vzrastu filmových odborov na Divadelnej fakulte potreba rozšírenia VŠMU. Navrhnuté boli dve možnosti. Podľa prvej by sa fakulta premenovala na Fakultu dramatických umení a Katedra filmovej a televíznej tvorby by sa rozdelila na jednotlivé odbory podľa zamerania (utvorila nové katedry/ateliéry). Podľa druhej možnosti mala vzniknúť samostatná fakulta pre filmové a televízne zameranie. Jej otvorenie by bolo plánované v rokoch 1990 – 1995 alebo 1995 – 2000. Koncom roka 1989 nabrala situácia jasný smer a na základe návrhu predsedu študentskej rady Pavla Pochylého, profesora Igora Ciela a rektora VŠMU Miloša Jurkoviča schválil vtedajší minister školstva Ladislav Kováč návrh pre vytvorenie Filmovej a televíznej fakulty. Jej pedagogický zbor sformovali učitelia už zaniknutej Katedry filmovej tvorby, avšak bolo nutné počet pedagógov zvyšovať. Zo začiatku na fakulte pôsobil iba jeden profesor - Igor Ciel. Postupne sa zvyšoval aj počet habilitačných a inauguračných konaní a pridali sa k nemu Stanislav Párnický, Július Pašteka, Martin Slivka, Ivan Stadtrucker, Stanislav Szomolányi a Ondrej Šulaj. Fakulta v krátkom čase splnila podmienky na fungovanie školy a za prvého dekana bol zvolený Martin Slivka.
Fakulta začínala v roku 1990 so šiestimi katedrami: katedra réžie, katedra scenáristiky a dramaturgie, katedra dokumentárnej tvorby, katedra kamery, katedra produkcie a manažmentu a katedra filmovej vedy. V roku 1993 vznikla katedra animovanej tvorby (dnes sa už katedry nazývajú ateliérmi) a neskôr ateliér strihu a ateliér zvukovej skladby. V roku 2011 z iniciatívy Ľudovíta Labíka ateliér vizuálnych efektov.

Akademickí funkcionári 
dekan FTF VŠMU: prof. Darina Smržová (od októbra 2018)

prodekan pre štúdium a vzdelávanie: Mgr. art. Katarína Moláková, ArtD.
prodekan pre technológie a rozvoj: Doc. Richard Žolko, ArtD.
prodekanka pre zahraničie: Mgr. Jana Keeble

Ateliéry a katedry 
 Ateliér scenáristickej tvorby
 vedúci ateliéru: doc. Alena Bodingerová, ArtD. 
 Ateliér režijnej tvorby
 vedúci ateliéru: doc. Mgr. art. Róbert Šveda, ArtD.
 Ateliér dokumentárnej tvorby
 vedúci ateliéru: prof. Ingrid Mayerová, ArtD.
 Ateliér animovanej tvorby
 vedúci ateliéru: doc. PhDr. Eva Gubčová, ArtD.
 Ateliér kameramanskej tvorby
 vedúci ateliéru: prof. Ján Ďuriš, ArtD.
 Ateliér strihovej skladby
 vedúci ateliéru: doc. Štefan Švec, ArtD.
 Ateliér zvukovej skladby
 vedúci ateliéru: prof. Mgr. Peter Mojžiš, ArtD.,
 Ateliér vizuálnych efektov
 vedúci ateliéru: prof. Ľudovít Labík, ArtD.
Ateliér herného dizajnu
vedúci ateliéru: prof. Ľudovít Labík, ArtD.
Katedra produkcie a distribúcie filmového umenia a multimédií
 vedúci katedry: doc. Ján Oparty, ArtD.
 Katedra audiovizuálnych štúdií
 vedúci katedry: doc. Katarína Mišíková, PhD.

Áčko 
Od roku 1994 začala Filmová fakulta usporadúvať festival študentských filmov Áčko. Vtedy to bola možnosť mimoškolských študentov vzhliadnuť tvorbu študentov filmu. Dnes má festival jedenásť súťažných katefórií, Grand Prix, Cenu divákov a udeľuje tri zvláštne ocenenia. Okrem študentov FTF VŠMU sa naň prihlasujú aj študenti ostatných slovenských vysokých a stredných škôl s filmovým zameraním. Ďalej Áčko pozýva domácich a zahraničných hostí, organizuje master classy a diskusie.

FK 35mm 
Filmový klub 35 mm pôsobí na Filmovej a televíznej fakulte VŠMU so základnou ambíciou ponúkať otvorený priestor rôznorodým aktivitám z oblasti audiovizuálnej kultúry. Organizáciu a dramaturgiu klubu zabezpečujú študenti školy - spravidla každá projekcia je uvedená filmovým teoretikom pôsobiacim na škole. Klub doposiaľ usporiadal desiatky projekcií študentských filmov, neprofesionálnej tvorby a audiovizuálnych prehliadok v spolupráci so zahraničnými kultúrnymi inštitútmi. Taktiež spolupracuje s filmovými festivalmi ako sú FebioFest, Fest Anča, Jeden svet a iné.

Oral History 
Projekt Oral history vznikol v roku 2007. Je prácou študentov Katedry audiovizuálnych štúdií v spolupráci so študentmi realizačných ateliérov. Sprvu bol tento projekt doplnkovým vyučovacím programom k predmetu Dejiny slovenského filmu. V roku 2010 získal projekt pod názvom Oral history – Audiovizuálne záznamy pamätníkov slovenskej kinematografie dvojročnú grantovú podporu z Ministerstva školstva. V roku 2012 bol projekt, inovovaný v niektorých aspektoch, posunutý bližšie k odbornej (i laickej) verejnosti, opäť podporený Ministerstvom školstva, pokračuje pod názvom Online lexikón slovenských filmových tvorcov – dopĺňanie dejín slovenskej kinematografie prostredníctvom metódy orálnej histórie. Výstupmi projektu sú primárne audiovizuálne spracované rozhovory s osobnosťami slovenskej kinematografie (ich výpovede ako žijúcich svedkov, účastníkov konkrétnej doby, dejinnej udalosti, procesu) a ich prepis do elektronickej podoby.

Letná škola filmového jazyka 
Od roku 2006 každoročne v dňoch 1.7.–12.7. v priestoroch FTF VŠMU (na Svoradovej ulici č.2, Bratislava) v supervízii pedagógov FTF VŠMU a za použitia školskej techniky sa uskutočňuje výučbový program na podporu audiovizuálneho priestoru na Slovensku. Prostriedkami videotechnológií účastníci programu v priebehu 12 pracovných dní získajú základné poznatky z oblasti scenáristiky, dramaturgie, réžie, kameramanského spracovania, strihového a zvukového postprodukčného spracovania v základných žánrových oblastiach spravodajstva, publicistiky, dokumentárnej tvorby a hranej filmovej tvorby.

Špičkové vedecké tímy 
Akreditačná komisia, poradný organ vlády SR, na 76. zasadnutí 2. až 4. apríla 2014 v Bratislave uznesením č. 76.9.1 odsúhlasila pilotný projekt pod názvom „Identifikácia špičkových vedeckých tímov vysokých škôl na Slovensku“. Akreditačná komisia podľa náročných, medzinárodne akceptovaných kritérií výberom zaradila 2 Špičkové vedecké tímy FTF VŠMU medzi tímy ôsmich ocenených univerzít na Slovensku. Nositeľmi titulu je Špičkový vedecký tím Ateliér filmovej tvorby FTF VŠMU a Špičkový vedecký tím Vizuálne filmové efekty.

Referencie

Bibliografia

Externé odkazy 
 Oficiálna stránka VŠMU
 Oficiálna stránka fakulty
Stránka ateliéru vizuálnych efektov
 História fakulty na oficiálnych stránkach
 Zoznam ocenení
Skupina FK 35mm/aktuálny program kina
 Projekt Oral History

Vysoká škola múzických umení v Bratislave